Olwali olwo ng’omwezi gusindika ekivuuvuumira mu bantu. Ne gukiragira nti, “Wamma ŋŋendera eri abantu obaŋŋambire nti yadde nfa naye nziramu okuba omulamu. Bwe batyo nabo ne bwe banaafa era bakuddamu okuba abalamu” Ekivuuvuumira nga kyessa mu ddene. Naye kiba kyakasenvulako wano na wali nga Wakayima ono, ng’abuuza kivuuvumira nti, “Owaaye, awenyuka olaga wa?” Nga kimuddamu nti, “Anti munnange ntumiddwa omwezi okugenda okutegeeza abantu bonna nti gwo ne bwe gufa guddamu okuba omulamu bwe kityo nabo bwe baali bagenda okubeera. Ko Wakayima nti, wamma leka nze ŋŋende mbagambe kubanga nze nkusinga obwangu. Munnange nga n’ekivuuvuumira kikkiriza. Nga Wakayima ateekako kakokola tondekannyuma okusibamu ng’ali mu bantu. Bw’atyo ng’akabatema ng’omwezi bwe gubagambye nti, “Gwo bwe gufa guzaayira ddala tegudda bwe kityo nabo bwe balifa tebaabe bakudda.” Abantu kyabaggya enviiri ku mutwe era amagezi ne gabaggwaako anti nga bo tebaagala kufa. Era ne basitukiramu bunnambiro okugenda eri omwezi bagwebuulize oba ddala Wakayima by’abagambye bituufu. Ebigambo bino byewuunyisa nnyo omwezi era ne gunyiiga nnyo kubanga tebyali bituufu. Era ne gubategeeza nti, “Oyo Wakayima abalimbye bulimbi, wamma nze gwe mulaba nva mu bulamu bw’ensi eno naye ntera okuddamu ne mbeera mulamu, era bwe mutyo namwe bwe mulibeera”. Oluvannyuma omwezi ne gufuna akaggo ne guswanyula Wakayima ku luyindo lwako lwona ne lubyabyatala. Era okuva ku olwo okutuusa kati ennyindo ya Wakayima mbyabyatavu.